Val jy vir jou beste vriend, of verkies jy die ridder? Dalk raak jy verlief op die afvlerk-siel of maak die stoutseun jou opgewonde. Jou gunsteling-fliekheld verklap baie van jóú en die soort man wat jou trek.
Volle anderhalf uur lank is jy deel van sy wêreld. Hy voer jou mee na ’n plek waar jy kan vergeet van jou sorge. Jy is, sonder dat jy énigiets hoef te doen (dalk ’n paar peuselhappies geniet!) as’t ware in sy hande.
Vir party van ons is ’n gunsteling- romantiese komedie of drama ’n gereelde ritueel. Ons swymel en raak van voor af verlief op die held in die fliek … vir die soveelste keer.
As jy geneig is om baie ernstig te wees, word jy dalk aangetrek deur dié soort mans, juis omdat hy jou blootstel aan die ligter sy van die lewe. Dalk sien jy hom as ’n lekker uitdaging. Sy wisselvalligheid en die feit dat hy kanse waag maak hom interessant. Miskien kan jy hom “tem”.
As jy gedurig op die stoutseun verlief raak, moet jy jouself eerlik afvra: Wat bied hy nou eintlik? Die eienskappe waarop jy verlief raak gaan jou moontlik later irriteer. Dis dalk in die begin van die verhouding opwindend dat hy kanse waag en jou aan ’n lyntjie hou. Maar as dit só aanhou, gaan jy later onseker raak. Dis dus nodig dat julle baie goed kommunikeer. Besef ook dat julle nie jul persoonlikhede kan verander nie. As jou persoonlikheid meer ernstig is en hy is “stout”, kan julle wel ’n ander kant van julself ontdek en koester, eerder as om sekere aspekte van mekaar te probeer onderdruk. Maar dan moet jy en hy albei bereid wees om dit te doen.
Hy verteenwoordig ’n kindertydsprokie. Die “prins” wat jou uit die toring kom red, wat jou op die hande dra. Jy is sy prinses, hy sal jou ondersteun, emosioneel en geldelik. Hy is gewoonlik aantreklik, het hope sjarme en charisma. Vroue wat ’n groot heldeverering vir hul pa het, hou dikwels van dié soort mans.
Jy hou van romanse en wil veilig en geborge voel. Mans moet jou op die hande dra en jy glo aan sterk gedefinieerde tradisionele manlike en vroulike rolle. Jy wil ’n man bewonder.
Waak teen oorafhanklikheid. Behou jou eie identiteit. Speel die spel slim. Hy kan dínk hy neem al die besluite, maar jy kan dit só “bestuur” dat jy in die stilligheid ook ’n sê het. Behou jou eie belangstellings en moet nie net fokus op jul eie “koninkryk” nie. Bly altyd interessant vir hom (en vir jouself).
Gee hom báie erkenning. Hy hou daarvan om wonderlik te voel in sy vrou se oë. Hoe meer jy hom boost, hoe sterker is sy beskermingsdrang teenoor jou. Dit gaan nie soseer oor wat jy vir hóm doen nie. Eerder op hoe jy reageer op wat hy vir jóú doen. Maak seker dat jy hom toelaat om die ridder te bly. Laat hom toe om die motordeur vir jou oop te maak. Jy sal op die ou einde die vrugte pluk.
Vroue hou daarvan om so ’n man te “red”. Hy lyk weerloos, asof hy aandag en baie liefde nodig het. Moederlike, koesterende vroue hou van die afvlerk-man.
Jy wil voel jy beteken iets, iemand het jou nodig. Dis soms ’n onbewustelike manier om jou eie seer en trauma te probeer hanteer. Jy bevind jou dalk selfs in ’n huwelik waar jy op verskeie maniere mishandel word, of jou man of maat is ’n alkoholis of in die greep van ’n ander verslawing.
Hy het ’n behoefte om die wêreld te verken en hou nie daarvan om ingeperk te word nie. Hy is soms passief-aggressief, dog interessant, avontuurlik, onafhanklik, rebels, dapper, en kies beroepe wat nie inpas by die “hoofstroom’’ nie, soos oorlogsfotografie. Redes vir dié gedrag is moontlik ’n vrees om hom permanent tot ’n verhouding te verbind.
Jy beskou dié ou dalk as ’n uitdaging. Dikwels raak afhanklike vroue op dié soort mans verlief. Jy glo dikwels hoe meer onafhanklik jy optree, hoe groter is die kans dat jy hom verloor. Jy sal dus dikwels opofferings maak of die vrede probeer bewaar. Enigiets, solank hy jou net nie verlaat nie.
Jou vrees vir alleenwees en gepaardgaande afhanklikheid kan net soveel bydra tot probleme in die verhouding as die swerwer se vrees vir “intimiteit”. Die swerwer moet weer besef dat hy eintlik ’n sterk behoefte aan intimiteit het, maar weens die vrees om sy onafhanklikheid te verloor het hy homself geleer om dit te ontken of te onderdruk.
Moenie mekaar probeer verander nie. Maar wees nugter: Die moontlikheid bestaan dat die swerwer jou op die duur kan beskou as te behoeftig en onseker. Jy sal hom waarskynlik op die duur beskou as onbetrokke en afsydig. Moet hom geensins probeer inperk nie. Weens jul verskille kan die verhouding soms van korte duur wees.
Dis laatmiddag wanneer ons op Verneukpan aankom. Ons en die storm kom gelyk by die laaste hek aan. Al wat dwarrelwind is, word deur die windstorm verswelg. Buite die laaste hek is die grond wit.
Ons staan op die kurkdroë pan en kyk hoe die eerste druppels val. Ek wil voel hoe die pan voel wanneer die druppels daarop val. Ek gaan lê op die grond en groot, koel druppels val op my droë vel. Onder my word Verneukpan se vel al gladder.
Dit begin harder reën. Soos ’n verhooggordyn skuif die reën oor die pan en meteens is ons in ’n sprokie van klank en kleur, reuk en sensasie. Die kinders dans in die reën, op net die ritme van die storm.
Agter ons sluip die nag in ’n stukkie oop lug nader – ’n paar sterre is reeds sigbaar... Ons is op die mooiste oomblik op die mooiste plek.
“Ek is lief vir die natuur, want ek is lief vir skoonheid. Ek is ewig op soek na die volgende lieflikheid wat my asem gaan wegslaan: die Namib se duine, die sterre bo Spitzkoppe, die Weskus se verlatenheid.